C 182/2

KOMISSION TIEDONANTO

elektronisia näyttöjä, kotitalouksien pyykinpesukoneita ja kuivaavia pyykinpesukoneita, kylmäsäilytyslaitteita ja kotitalouksien astianpesukoneita koskevien energiamerkintävaatimusten sekä ulkoisista teholähteistä annettavia tietoja koskevien ekosuunnitteluvaatimusten soveltamisesta

(ETA:n kannalta merkityksellinen teksti)

(2020/C 182/02)

Vuonna 2019 hyväksytyissä komission delegoiduissa asetuksissa (EU) 2019/2013 (1), (EU) 2019/2014 (2), (EU) 2019/2016 (3) ja (EU) 2019/2017 (4), jäljempänä ’energiamerkintäasetukset’, asetetaan uusia merkintävelvoitteita elektronisille näytöille, kotitalouksien pyykinpesukoneille, kotitalouksien kuivaaville pyykinpesukoneille, kylmäsäilytyslaitteille ja kotitalouksien astianpesukoneille. Mainittuja asetuksia sovelletaan 1 päivästä maaliskuuta 2021, mutta tavarantoimittajien on 1 päivästä marraskuuta 2020 alkaen toimitettava markkinoille saattamiensa tuotteiden mukana uudelleenskaalattu merkki, ja niiden on myös syötettävä uuden tuoteselosteen tiedot tuotetietokantaan.

Ulkoisten teholähteiden ekologista suunnittelua koskevista vaatimuksista annettua komission asetusta (EU) N:o 2019/1782 (5) sovelletaan 1 päivästä huhtikuuta 2020, ja siinä vahvistetaan loppukäyttäjille, markkinavalvontaviranomaisille ja muille asianomaisille osapuolille annettavia tietoja koskevat uudet vaatimukset. Näihin sisältyy markkinoille saatettuihin laitteisiin kiinnitettyjen arvokilpien uudelleensuunnittelu.

Monissa jäsenvaltioissa tehtaat ja laboratoriot on suljettu covid-19-pandemian vuoksi tai ne ovat vähentäneet työvoimaansa ja kapasiteettiaan. Tästä syystä valmistajien voi olla vaikeaa tai jopa mahdotonta testata tuotteitaan ja siten saada teknisissä asiakirjoissa tai tapauksen mukaan tuoteselosteessa ja merkissä tarvittavat tiedot. Myymälöiden sulkemisesta johtuva kysynnän puute johtaa siihen, että tuotteet, joissa on nykyiset merkit tai ulkoisten teholähteiden tapauksessa arvokilvet, jäävät valmistajien varastoihin. Nämä seikat voivat estää valmistajia valmistamasta ja toimittamasta uudelleenskaalattuja merkkejä tai uusia arvokilpiä kaikkien sellaisten tuotteiden mukana, jotka on saatettu markkinoille 1 päivän marraskuuta 2020 jälkeen tai ulkoisisten teholähteiden tapauksessa 1 päivän huhtikuuta 2020 jälkeen, kuten lainsäädännössä edellytetään. Tilanteen odotetaan olevan lyhytaikainen, ja sen pitäisi olla suurelta osin ratkaistu ennen 1 päivää maaliskuuta 2021 energiamerkkien osalta (jolloin asianomaisten asetusten jäljellä olevia velvoitteita aletaan soveltaa) tai ennen 1 päivää lokakuuta 2020 ulkoisten teholähteiden osalta.

Useat jäsenvaltiot ovat ilmoittaneet komissiolle olevansa tietoisia teollisuuden kohtaamista vaikeuksista ja suhtautuvansa ymmärtäväisesti ongelmiin, joita teollisuudella on velvoitteidensa noudattamisessa. Myös useat toimialajärjestöt ovat ottaneet yhteyttä komissioon ja ilmoittaneet kohdatuista vaikeuksista.

Unionin yhdenmukaistamislainsäädännön, kuten ekosuunnittelu- ja energiamerkintäasetusten, noudattamista seurataan ja valvotaan markkinavalvonnalla, jota jäsenvaltioiden markkinavalvontaviranomaiset toteuttavat energiamerkintää koskevista puitteista annetun Euroopan parlamentin ja neuvoston asetuksen (EU) 2017/1369 (6) 7 artiklan 4 kohdan ja markkinavalvonnasta ja tuotteiden vaatimustenmukaisuudesta annetun Euroopan parlamentin ja neuvoston asetuksen (EU) 2019/1020 (7) 11 ja 14–20 artiklan mukaisesti.

Koska energiamerkintävelvoitteiden ja ulkoisista teholähteistä annettavia tietoja koskevien ekosuunnitteluvelvoitteiden noudattamisessa tulee todennäköisesti esiintymään ongelmia, komissio esittää joitain näkökohtia, jotka olisi otettava huomioon näiden velvoitteiden täytäntöönpanon valvonnan yhteydessä.

Ensinnäkin olisi huomattava, että jäsenvaltioiden markkinavalvontaviranomaisten velvollisuus valvoa vaatimusten noudattamista on jatkuva eikä liity mihinkään tiettyyn päivämäärään sen jälkeen, kun velvoitteita aletaan soveltaa 1 päivästä huhtikuuta 2020 (ekosuunnitteluvaatimusten osalta) ja 1 päivästä marraskuuta 2020 (energiamerkintävelvoitteiden osalta).

Toiseksi tehokkaan markkinavalvonnan varmistamisen osalta komissio muistuttaa asetuksen (EU) 2019/1020 14 artiklan 2 kohdassa säädetystä vaatimuksesta, jonka mukaan markkinavalvontaviranomaisten on käytettävä toimivaltaansa tehokkaasti ja vaikuttavasti suhteellisuusperiaatetta noudattaen.

Kolmanneksi kaikki nykyiset myymälöissä esillä olevat merkit on joka tapauksessa vaihdettava uudelleenskaalattuihin merkkeihin 1 ja 15 päivän maaliskuuta 2021 välisenä aikana asetuksen (EU) 2017/1369 11 artiklan 13 kohdan mukaisesti.

Komissio muistuttaa, ettei komissiolla eikä millään yksittäisellä jäsenvaltiolla ole toimivaltaa jättää huomiotta sitovia määräaikoja tai muita unionin lainsäädännössä vahvistettuja velvoitteita, ellei määräaikoja tai velvoitteita muuteta asianmukaisilla menettelyillä.

Jäsenvaltioiden on kuitenkin otettava suhteellisuusperiaate asianmukaisesti huomioon, kun ne panevat täytäntöön unionin lainsäädäntöä. Kun jäsenvaltiot soveltavat EU:n lainsäädäntöä ja panevat täytäntöön asiaa koskevissa asetuksissa säädettyjä velvoitteita, niitä kehotetaan ottamaan huomioon kaikki seuraavat seikat:

— covid-19-kriisin aiheuttamat poikkeukselliset ja ennakoimattomat olosuhteet, jotka valmistajat ovat tuoneet esiin ja jotka estävät niitä noudattamasta energiamerkintäasetusten mukaisia velvoitteita;

— ongelman suhteellisen lyhyt kesto, kun otetaan huomioon se suhteellisen lyhyt aika, jonka aikana valmistajat voisivat jatkaa tuotteiden markkinoille saattamista ainoastaan nykyisellä merkillä;

— valmistajien on edelleen voitava saattaa markkinoille tuotteitaan, erityisesti varastoihin jääneitä tuotteitaan.

Jos kansalliset markkinavalvontaviranomaiset eivät edellä mainittujen seikkojen vuoksi pane täytäntöön velvoitetta toimittaa tuotteen mukana uudelleenskaalattu merkki, kun tuote saatetaan markkinoille, ja syöttää tuoteselosteen tiedot tuotetietokantaan 1 päivästä marraskuuta 2020 alkaen, komissio pidättäytyy käynnistämästä rikkomusmenettelyjä, kunhan täytäntöönpanon laiminlyönnissä ei ylitetä sitä, mikä on tarpeen, se rajoittuu 1 päivän marraskuuta 2020 ja 1 päivän maaliskuuta 2021 väliseen aikaan ja tavarantoimittajat toimittavat puuttuvat merkit jälleenmyyjille ennen 1 päivää maaliskuuta 2021.

Samaa lähestymistapaa olisi sovellettava ulkoisista teholähteistä asetuksen (EU) 2019/1782 mukaisesti annettavia tietoja koskevien ekosuunnitteluvaatimusten täytäntöönpanon valvontaan 1 päivään lokakuuta 2020 saakka.

(1) Komission delegoitu asetus (EU) 2019/2013, annettu 11 päivänä maaliskuuta 2019, Euroopan parlamentin ja neuvoston asetuksen (EU) 2017/1369 täydentämisestä elektronisten näyttöjen energiamerkintöjen osalta ja komission delegoidun asetuksen (EU) N:o 1062/2010 kumoamisesta (EUVL L 315, 5.12.2019, s. 1).

(2) Komission delegoitu asetus (EU) 2019/2014, annettu 11 päivänä maaliskuuta 2019, Euroopan parlamentin ja neuvoston asetuksen (EU) 2017/1369 täydentämisestä kotitalouksien pyykinpesukoneiden ja kotitalouksien kuivaavien pyykinpesukoneiden energiamerkinnän osalta ja komission delegoidun asetuksen (EU) N:o 1061/2010 ja komission direktiivin 96/60/EY kumoamisesta (EUVL L 315, 5.12.2019, s. 29).

(3) Komission delegoitu asetus (EU) 2019/2016, annettu 11 päivänä maaliskuuta 2019, Euroopan parlamentin ja neuvoston asetuksen (EU) 2017/1369 täydentämisestä kylmäsäilytyslaitteiden energiamerkinnän osalta ja komission delegoidun asetuksen (EU) N:o 1060/2010 kumoamisesta (EUVL L 315, 5.12.2019, s. 102).

(4) Komission delegoitu asetus (EU) 2019/2017, annettu 11 päivänä maaliskuuta 2019, Euroopan parlamentin ja neuvoston asetuksen (EU) 2017/1369 täydentämisestä kotitalouksien astianpesukoneiden energiamerkinnän osalta ja komission delegoidun asetuksen (EU) N:o 1059/2010 kumoamisesta (EUVL L 315, 5.12.2019, s. 134).

(5) Komission asetus (EU) 2019/1782, annettu 1 päivänä lokakuuta 2019, ekologisen suunnittelun vaatimusten asettamisesta ulkoisille teholähteille Euroopan parlamentin ja neuvoston direktiivin 2009/125/EY nojalla ja komission asetuksen (EY) N:o 278/2009 kumoamisesta (EUVL L 272, 25.10.2019, s. 95).

(6) Euroopan parlamentin ja neuvoston asetus (EU) 2017/1369, annettu 4 päivänä heinäkuuta 2017, energiamerkintää koskevien puitteiden vahvistamisesta ja direktiivin 2010/30/EU kumoamisesta (EUVL L 198, 28.7.2017, s. 1).

(7) Euroopan parlamentin ja neuvoston asetus (EU) 2019/1020, annettu 20 päivänä kesäkuuta 2019, markkinavalvonnasta ja tuotteiden vaatimustenmukaisuudesta sekä direktiivin 2004/42/EY ja asetusten (EY) N:o 765/2008 ja (EU) N:o 305/2011 muuttamisesta (EUVL L 169, 25.6.2019, s. 1).